作者:鮑溶
標題:山行經樵翁
內容:我心勞我身，遠道誰與論。心如木中火，憂至常自燔。披訪結恩地，世人輕報恩。女無良媒識，知入何人門。寒日行深山，路由穀中村。田翁樵採熟，男女謳吟喧。借問身命謀，上言愧乾坤。時清公賦薄，力勤地利繁。下念草木年，坐家見重孫。舉案饋賓客，糟漿盈陶尊。醉閑鹿裘暖，白髮舞軒軒。仰羨太古人，餘將破行轅。遑遑問身事，師友難為言。離歌又行去，落日低寒泉。